Tidligt torsdag morgen blev en bombetrussel sendt til ledelsen på Techcollege, der har adresser i Aalborg og Hobro. Derfor har Nordjyllands Politi evakueret flere steder i Aalborg og Hobro og afspærret store områder i Aalborg. - Vi er massivt til stede over alt i byen, siger politiinspektør ved Nordjyllands Politi Ole Kristensen på et pressemøde ved Utzon Center i Aalborg. Politiet er netop nu ved at lede efter spor på de afspærrede områder. De fortæller på pressemødet. at de endnu ikke ved, hvem der har sendt truslen, men de har gang i flere tekniske undersøgelser, der skal finde afsenderen. Nordjyllands Politi har oprettet et midlertidigt bemandingscenter ved Utzon Center i Aalborg. TV2 Nords reporter på stedet, Christian French, fortæller, at bomberyddere også er ankommet til Aalborg. Truslen er ifølge politiinspektøren "lidt ukonkret". Den er ikke rettet mod en bestemt bygning eller adresse, og derfor arbejder politiet "meget, meget bredt". - Vi kan ikke på nogen som helst måde udelukke, at det her kan være meget alvorligt, og derfor tager vi det, som vi altid gør med den slags, meget alvorligt, siger Ole Kristensen. På sin hjemmeside skriver Tech College, at alle elever og ansatte bedes holde sig hjemme resten af dagen. Det gælder alle skolens adresser, står der. Foruden seks adresser i Aalborg og én i Nørresundby har Tech College en afdeling i Hobro. Politiet oplyser dog, at skoler uden for Aalborg ikke er berørt af truslen. - Folk skal forholde sig i ro og tage det stille og roligt. Vi beder om forståelse for, at det tager tid, for det er rimeligt omfattende, siger Ole Kristensen, der er politiinspektør ved Nordjyllands Politi, på pressemødet. Tidligere i dag talte TV2 Nord med en af de evakuerede ved Friis i Aalborg. Emilie Sørensen arbejder i Anettes Sandwich som servicemedarbejder, men da hun mødte på arbejde i dag, blev hun mødt af en afspærret bygning: - Jeg må jo vente og se, hvad der skal ske og så snakke med min chef og høre, hvad der sker. Jeg er faktisk lidt chokeret, fordi det kommer så tæt på, fortalte hun.
Bomberyddere er netop ankommet til Aalborg, fortæller TV2 Nords reporter på stedet.